PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra proiectului de Lege pentru completarea art. 1 din Legea nr. 8/2003 privind Ordinul Meritul Cultural şi Medalia Meritul Cultural 


Proiectul de Lege pentru completarea art. 1 din Legea nr. 8/2003 privind Ordinul Meritul Cultural şi Medalia Meritul Cultural a fost transmis Comisiei cu adresa nr. PL.-X  195 din 22 martie 2006.

Comisia pentru cultură, arte, mijloace de informare în masă a  fost sesizată în fond cu acest proiect de lege, spre avizare fiind transmis Comisiei pentru buget, finanţe şi bănci şi Comisiei juridice, de disciplină şi imunităţi. Până la data întocmirii raportului s-a primit aviz favorabil din partea Comisiei juridice, de disciplină şi imunităţi. În redactarea raportului, Comisia a ţinut cont de avizul favorabil nr. 307 din 27.09.2005 emis de Consiliul Legislativ, precum şi de Punctul de vedere al Guvernului, nr. 3199/13.12.2005, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, proiectul de  lege,  face parte din categoria legilor ordinare. 

Proiectul de lege a fost adoptat de Senat, în şedinţa din 16 martie 2006, în calitate de primă Cameră sesizată.

Proiectul de lege a fost dezbătut în şedinţele Comisiei din zilele de 10 şi 24 mai 2006. 

În conformitate cu prevederile art. 54 şi 55 din Regulamentul Camerei Deputaţilor, republicat, la dezbateri a participat, din partea Guvernului, dl. Ioan Onisei, secretar de stat în cadrul Ministerului Culturii şi Cultelor iar din partea Cancelariei Ordinelor, domnul Gheorghe Angelescu, consilier de stat. 

Iniţiativa legislativă are în vedere completarea art. 1 din Legea nr.8/2003 privind Ordinul Meritul Cultural şi Medalia Meritul Cultural, în sensul ca persoanele decorate cu acest ordin să dobândească şi titlul de “Ambasador onorific al României”.

Totodată, în cazul în care aceste persoane ar urma să fie mandatate de o autoritate a statului român să îndeplinească o misiune în străinătate, ca reprezentant al acesteia, ele ar trebui să beneficieze de o indemnizaţie în valută, care să acopere costurile ocazionate de călătoria cu avionul dus-întors, cazare şi diurnă.

La lucrările Comisiei au fost prezenţi 19 deputaţi, din totalul de 21 membri ai Comisiei. 


Raportul Comisiei a fost adoptat cu unanimitatea voturilor celor prezenţi în sală în momentul votării.


Potrivit art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea proiectului de Lege pentru completarea art. 1 din Legea nr. 8/2003 privind Ordinul Meritul Cultural şi Medalia Meritul Cultural.  Motivarea respingerii se întemeiază pe următoarele considerente:  

· propunerea ca toţi cetăţenii români decoraţi cu Ordinul “Meritul Cultural” să primească titlul de “Ambasador onorific al României” nu poate fi pusă în aplicare deoarece, până în prezent, au fost decorate 884 de persoane, iar acordarea în mod automat a noului titlu ar duce la scăderea prestigiului acestei calităţi onorifice. Acordarea în sistem “egalitarist” a acestui titlu, fără a se ţine cont de gradul distincţiei primite, ar induce ideea că meritele tuturor sunt aceleaşi, încălcându-se astfel ierarhia gradelor decoraţiilor.

· punerea în aplicare a prevederilor iniţiativei legislative ar duce la crearea de discriminări faţă de alte persoane decorate de către şeful statului cu decoraţii de război sau faţă de personalităţi decorate cu ordine naţionale sau cu alte ordine şi medalii pe sectoare de activitate.

· titlul de “ambasador onorific” nu este prevăzut de legislaţia română în materie sau de alte acte normative incidente astfel că utilizarea sa ar putea crea confuzii raportat la existenţa, consacrată în materie diplomatică, a funcţiei diplomatice de “ambasador” precum şi a gradului diplomatic de “ambasador”. 

· Convenţia de la Viena din 1963 cu privire la relaţiile diplomatice, precum şi celelalte tratate, acorduri bi- sau multilaterale nu reglementează instituţia “ambasadorului onorific”.
· iniţiativa legislativă nu respectă prevederile art. 15 alin (1) din Legea nr. 500/2002 privind finanţele publice, cu modificările ulterioare, potrivit cărora “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor.”

